РЕГЛАМЕНТ (ЕС) 2021/1842 НА КОМИСИЯТА

от 20 октомври 2021 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от флупирадифурон и дифлуорооцетна киселина във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) от флупирадифурон и дифлуорооцетна киселина са определени в част А от приложение III към Регламент (ЕО) № 396/2005.

(2) В рамките на процедура по разрешаването на употребата на продукт за растителна защита, съдържащ активното вещество флупирадифурон, върху ягоди, трапезни маслини, бамя, карфиол, броколи, брюкселско зеле, зеле, къдраво зеле, алабаш, „марули и салатни растения“, „спанак и подобни листни зеленчуци“, „тревисти растения и ядливи цветя“, фасул, грах, семена от рапица, семена от синап и маслини за производство на масло, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ от флупирадифурон и неговия основен метаболит — дифлуорооцетна киселина.

(3) В съответствие с член 6, параграфи 2 и 4 от Регламент (ЕО) № 396/2005 бе подадено заявление за допустими отклонения при вноса за флупирадифурон, използван в Съединените щати върху цитрусови плодове, бодливи круши/кактусови плодове, семена от памук, сладка царевица, ечемик, царевица, сорго и пшеница, в Съединените щати и Канада — върху черупкови плодове, семкови плодове, грозде, боровинки, „кореноплодни и грудкови“, домати, сладки пиперки, патладжани, пъпеши, целина, варива, фъстъци, соя и хмел, в Бразилия — върху кафе на зърна, и в Гана и Кот д’Ивоар — върху какао на зърна. Заявителите твърдят, че разрешените видове употреба на това вещество върху тези култури в посочените държави водят до по-високи нива на остатъци от разрешените с Регламент (ЕО) № 396/2005 МДГОВ от флупирадифурон и дифлуорооцетна киселина и че е необходимо определянето на по-високи МДГОВ, за да се избегнат пречките пред търговията при вноса на тези култури.

(4) В контекста на тези заявления заявителят представи на докладващата държава членка, Нидерландия, допълнителните полеви изследвания на сеитбооборотни култури и изследванията на храненето на животните в срока, определен в Регламент (ЕС) 2016/486 на Комисията (2).

(5) В съответствие с член 8 от Регламент (ЕО) № 396/2005 посочените заявления бяха подложени на оценка от Нидерландия и докладите за оценка бяха изпратени на Комисията.

(6) Европейският орган за безопасност на храните („Органът“) направи оценка на заявленията и на докладите за оценка, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (3). Той изпрати становищата си до заявителите, до Комисията и до държавите членки и ги направи общодостъпни.

(7) По отношение на флупирадифурон в плодове от бодливи круши/коктусови плодове, пъпеши, домати и хмел Органът стигна до заключението, че представените данни са недостатъчни за определяне на нови МДГОВ. По отношение на флупирадифурон в целина, не може да се изключат опасения във връзка с прекомерен прием на веществото. По отношение на всички останали заявления Органът стигна до заключението, че са изпълнени всички изисквания във връзка с данните и че поисканите от заявителите изменения на МДГОВ са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Той взе предвид най-актуалната информация относно токсикологичните свойства на веществата. Не бе установен риск от превишаване на допустимата дневна доза или на острата референтна доза нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(8) След оценката на допълнителните полеви изследвания на сеитбооборотни култури и изследванията на храненето на животните Органът препоръча повишаване, понижаване или запазване на съществуващите МДГОВ от флупирадифурон и дифлуорооцетна киселина в сеитбооборотни култури и продукти от животински произход. По-специално Органът предложи намаляване на МДГОВ от флупирадифурон в лозови листа и от дифлуорооцетна киселина в царевица, какао на зърна и черен дроб от свине. Тези МДГОВ следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа.

(9) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(10) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(11) Поради това Регламент (ЕО) № 396/2005 следва да бъде съответно изменен.

(12) С цел да се позволи нормално пускане на пазара, преработване и потребление на продуктите, в настоящия регламент следва да се предвиди преходна мярка за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(13) Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(14) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Регламент (ЕО) № 396/2005 във вида преди изменението му с настоящия регламент продължава да се прилага за флупирадифурон в лозови листа и за дифлуорооцетна киселина в царевица, какао на зърна и черен дроб от свине за продукти, които са били произведени в Съюза или внесени в Съюза преди 10 май 2022 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 10 май 2022 г. по отношение на МДГОВ от флупирадифурон в лозови листа и от дифлуорооцетна киселина в царевица, какао на зърна и черен дроб от свине.

Настоящият регламент е задължителен в своята цялост и се прилага пряко във всички държави членки. Съставено в Брюксел на 20 октомври 2021 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Регламент (ЕС) 2016/486 на Комисията от 29 март 2016 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от циазофамид, циклоксидим, дифлуорооцетна киселина, феноксикарб, флуметралин, флуопиколид, флупирадифурон, флуксапироксад, крезоксим-метил, мандестробин, мепанипирим, металаксил-М, пендиметалин и тефлутрин във или върху определени продукти (ОВ L 90, 6.4.2016 г., стр. 1).

(3) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the setting of import tolerances, modification of existing maximum residue levels and evaluation of confirmatory data following the Article 12 MRL review for flupyradifurone and DFA (Обосновано становище относно определянето на допустими отклонения при вноса, изменението на съществуващите максимално допустими граници на остатъчни вещества и оценката на потвърждаващите данни след прегледа на МДГОВ по член 12 за флупирадифурон и дифлуорооцетна киселина). EFSA Journal (Бюлетин на ЕОБХ) 2020; 18(6):6133.

Reasoned opinion on the modification of the existing maximum residue levels for flupyradifurone and DFA in rapeseeds/canola seeds and mustard seeds (Обосновано становище относно изменението на съществуващите максимално допустими граници на остатъчни вещества от флупирадифурон и дифлуорооцетна киселина в семена от рапица и семена от синап). EFSA Journal (Бюлетин на ЕОБХ) 2020; 18(11):6298.

Reasoned opinion on the modification of the existing maximum residue levels for flupyradifurone and DFA in okra/lady’s finger (Обосновано становище относно изменението на съществуващите максимално допустими граници на остатъчни вещества от флупирадифурон и дифлуорооцетна киселина в бамя). EFSA Journal (Бюлетин на ЕОБХ) 2021; 19(5):6581.